
A Corynebacterium glutamicum sejtosztódási egységének analízise és Cryo-EM alapú vizsgálata

Bevezetés
Az Actinobacteriumok törzse számos epidemiológiailag jelentős fajt tartalmaz, mint a Corynebacterium diphtheriae vagy a Mycobacterium tuberculosis. A Corynebacterium glutamicum (Cglu) egy apatogén baktérium, mely modellorganizmusként alkalmas az Actinobacteriumok sejtosztódásának vizsgálatára. Az antibiotikumok jelentős része a sejtfal bioszintézisét gátolja, ezért a sejtosztódás és a sejtfalszintézis folyamatának megértése nagy jelentőségű, a sejtosztódási egység összetett fehérjeszerkezetének karakterizálása indokolt. A Cryo-elektronmikroszkópos (Cryo-EM) technika térnyerésével lehetővé vált komplett fehérjerendszerek vizsgálata. Célunk a Cglu sejtosztódási egységének natív környezetéből történő izolálására szolgáló munkamenet kidolgozása, majd a komplexet alkotó fehérjék és interakcióik karakterizálása.
Módszer
A sejtosztódási egység izolálását affinitás-kromatográfiás eljárással végeztük. Ehhez fehérjéket azonosítottunk (PonA1; LytR; Glp; GlpR), melyeket „fogantyúként” használtunk. Ezeket HIS-, és mNeonGreen jelöléssel láttuk el, a rekombináns fehérjét kódoló plazmiddal (Cglu)13032 törzset transzformáltunk. A fehérje lokalizációját fluoreszcens mikroszkóppal vizsgáltuk. A fehérjetisztítást „immobilised metal affinity chromatography” (IMAC) eljárással és fluoreszcens „size-exclusion” kromatográfiával (F-SEC) végeztük. A tisztított fehérjekomplexek analízise Western Blot (WB) és Cryo-EM technikákkal történt.
Eredmények
A PonA1 fehérje a sejtosztódás helyére, a pólusokra és a septumra lokalizálódik. A protein nagy molekulatömegű (410 kDa) komplexet képez a tisztított mintában. A SEC frakciók WB analízise a PonA1-gyel együtt kivont SteA és SteB fehérjéket azonosította. A LytR protein a pólusok és a szeptum helyén látható. A LytR tisztítása a SteA, SteB, DivIVA, FtsQ, Glp és GlpR együttes extrakcióját eredményezte, melyek egy 620 kDa-os komplexet képeznek. A Glp fehérjét szintén a sejtfalszintézis helyén mutattuk ki. Míg a SteB együtt purifikálódik a GlpR-rel, a SteA nem, tehát a két fehérje nem mindig alkot 1:1 arányú komplexet. A Glp-GlpR komplex Cryo-EM felvételein olyan részecskék láthatók, melyek további strukturális vizsgálatok elvégzését indokolják.
Megbeszélés
A kidolgozott fehérjetisztítási protokoll lehetővé teszi a sejtosztódási egység natív környezetből történő izolálását, mellyel Cryo-EM analízisre alkalmas mintát tudunk létrehozni.



